CELEX: 
Language: ga
Date: 2021-06-28 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena gcuirtear síneadh le tréimhse thagartha Rialachán (AE) 2020/1429 ó Pharlaimint na hEorpa agus ón gComhairle an 7 Deireadh Fómhair 2020 lena mbunaítear bearta le haghaidh margadh iarnróid inbhuanaithe i bhfianaise ráig COVID-19.

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Ó bhí thús 2020 ann, bhí tionchar mór ag ráig COVID-19 ar iompar d’iarnród san Aontas. Tá laghdú tagtha ar mhéid an iompair d’iarnród, idir phaisinéirí agus lastas de thoradh teorainneacha ar shoghluaisteacht agus an laghdú dá bharr sin ar an éileamh ar iompar. Le linn chéad tréimhse na paindéime in earrach na bliana 2020, chuir oibreoirí iarnróid stop le formhór na dtraenacha paisinéirí idirnáisiúnta. Le linn na chéad ráige den phaindéim tháinig laghdú suas le 90 % ar an líon paisinéirí san iompair intíre d’iarnród i gcomparáid le figiúirí na bliana seo caite. B’éigean do roinnt oibreoirí, go háirithe iontrálaithe nua, stop a chur le hoibríochtaí agus thuairiscigh oibreoirí lastais iarnróid go raibh laghdú mór sna méideanna a iompraítear toisc gur chuir roinnt mhaith tionscal moill ar a dtairgeadh nó gur chuir siad stop leis fiú de bharr thionchar na paindéime. Le linn shamhradh na bliana 2020, d’fhan na méideanna éilimh agus iompair ar leibhéil íseal maidir le hiompar paisinéirí agus iompar lastais araon. 
            
            
               Le dara ráig na paindéime i bhfómhar na bliana 2020, bhí ar roinnt mhaith tíortha bearta sriantacha breise a ghlacadh maidir le soghluaisteacht na saoránach. Fágadh cuid de na bearta sin i bhfeidhm go dtí tús 2021. Cé gur léiríodh treocht dhearfach le roinnt méideanna tráchta sa tréimhse a cuireadh tús léi i mí Eanáir 2021 go dtí mí an Mhárta 2021, d’fhan roinnt méideanna eile ar leibhéal laghdaithe. Thairis sin, fiú nuair a tháinig líon na gciliméadar traenach ar ais nach mór go dtí na leibhéil a bhí ann roimh an bpaindéim, níl leibhéil na bliana 2019 bainte amach ag an líon paisinéirí agus méid na n‑earraí a iompraítear go fóill (tá méid na n‑earraí a iompraítear ar bhonn i bhfad níos lú). Dá bhrí sin, tá tionchar mór ag an bpaindéim fós ar earnáil an iompair.
            
            
               An 7 Deireadh Fómhair 2020, ghlac an tAontas Eorpach Rialachán (AE) 2020/1429 ó Pharlaimint na hEorpa agus ón gComhairle an 7 Deireadh Fómhair 2020 lena mbunaítear bearta le haghaidh margadh iarnróid inbhuanaithe i bhfianaise ráig COVID-19. Faoi Airteagal 2 de Rialachán (AE) Uimh. 2020/1429, féadfaidh na Ballstáit a údarú do na bainisteoirí bonneagair íocaíocht na muirear i leith an phacáiste íosrochtana, agus i leith rochtain ar bhonneagar lena nasctar saoráidí seirbhíse, a laghdú, a tharscaoileadh nó a iarchur, i gcás inarb iomchuí de réir na ndeighleog margaidh a shainaithnítear ina ráitis ghréasáin. Ba cheart na bearta faoisimh sin a ghlacadh ar bhealach trédhearcach, oibiachtúil agus neamh-idirdhealaitheach agus ba cheart dóibh tagairt d’íocaíochtaí na muirear atá tagtha chun bheith dlite, nó a thiocfaidh siad chun bheith dlite le linn na tréimhse tagartha a leagtar amach in Airteagal 1 den Rialachán (an 1 Márta go dtí an 31 Nollaig 2020). Is é is aidhm don Rialachán seo é a chur ar a chumas do pháirtithe leasmhara iarnróid déileáil níos fearr le hiarmhairtí airgeadais phaindéim COVID-19, agus freagairt do na riachtanais phráinneacha leachtachta atá acu fad a bheidh na hiarmhairtí sin ann.
            
            
               Le Rialachán (AE) 2020/1429 tugtar cumhachtaí tarmligthe don Choimisiún chun síneadh a chur lena thréimhse thagartha. Go sonrach, de bhun Airteagal 5(2) den Rialachán sin, féadfaidh an Coimisiún gníomh tarmligthe a ghlacadh lena leasaítear an tréimhse thagartha a shonraítear in Airteagal 1 den Rialachán. Tugtar an chumhacht sin i gcás ina gcinneann an Coimisiún go bhfuil an laghdú ar leibhéal an tráchta iarnróid, i gcomparáid leis an leibhéal le linn thréimhse chomhfhreagrach na mblianta roimhe, ag leanúint ar aghaidh, agus gur dócha go leanfaidh sé de bheith amhlaidh agus gur de thoradh thionchar ráig COVID-19 atá an cás seo amhlaidh. Ní mór na sonraí dá dtagraítear in Airteagal 5(2) a bheith mar bhonn taca le torthaí den sórt sin. Le haon ghníomh tarmligthe den sórt sin, ní fhéadfar ach síneadh suas chomh fada le 6 mhí a chur leis an tréimhse thagartha, agus ní fhéadfar síneadh go dtí dáta níos faide amach ná an 14 Aibreán 2022 a chur leis an tréimhse thagartha. 
            
            
               Tar éis dó a chinneadh go raibh an laghdú ar leibhéal an tráchta iarnróid, de thoradh thionchar ráig COVID-19, ag leanúint ar aghaidh agus gur dócha go leanfadh an staid sin ar aghaidh go dtí lár na bliana 2021, ghlac an Coimisiún Rialachán Tarmligthe (AE) 2020/2180 ón gCoimisiún an 18 Nollaig 2020 lena gcuirtear síneadh le tréimhse thagartha Rialachán (AE) 2020/1429 ó Pharlaimint na hEorpa agus ón gComhairle lena mbunaítear bearta le haghaidh margadh iarnróid inbhuanaithe i bhfianaise ráig COVID-19 go dtí mí an Mheithimh 2021.
            
            
               2.MEASÚNÚ AR THIONCHAR PHAINDÉIM COVID-19 AR AN TRÁCHT IARNRÓID
            
            
               Rinne an Coimisiún measúnú ar na sonraí (maidir le méideanna tráchta iarnróid) dá dtagraítear i mír 1 d’Airteagal 5 de Rialachán (AE) 2020/1429 ó mhí Eanáir 2019 go dtí mí an Mhárta 2021, i gcomhar le sonraí maidir leis an líon paisinéirí agus na tonnáistí lasta a chuir Eurostat ar fáil. 
            
            
               Tá teorainneacha ar ghluaisteacht na ndaoine ag déanamh difear do shoghluaisteacht phaisinéirí ó bhí mí an Mhárta 2020 ann. Fiú má chuir na Ballstáit deireadh leis na teorainneacha de réir a chéile i samhradh na bliana 2020, thug siad bearta nua isteach tar éis an bhorrtha a tháinig faoin dara ráig den phaindéim i bhfómhar na bliana 2020. Go luath i mí an Mhárta 2021, bhíothas ag súil go gcuirfí deireadh, ina iomláine nó i bpáirt, leis na srianta de thoradh na paindéime. Rinneadh iad níos doichte arís i roinnt mhaith Ballstát, áfach, de thoradh an bhorrtha a tháinig faoin tríú ráig den phaindéim. 
            
            
               Go ginearálta, bhí tionchar níos airde ag an bpaindéim ar sheirbhísí paisinéara ná a bhí ar sheirbhísí lastais, d’ainneoin difríochtaí a bheith ann idir na Ballstáit. 
            
            
               ·Tháinig laghdú 6.9 % ar an líon traenacha paisinéirí ag taisteal ar an ngréasán thar 1 bhliain amháin idir mí an Mhárta 2020 agus mí Feabhra 2021 i gcomparáid leis an tréimhse chéanna in 2019-2020; go sonrach tháinig laghdú 27.9 % ar an líon traenacha tráchtála paisinéirí. Le linn na tréimhse céanna, tháinig laghdú 5.5 % ar an líon traenacha paisinéirí a oibrítear faoi oibleagáidí seirbhíse poiblí (‘seirbhísí paisinéara PSO’). 
            
            
               ·Tháinig laghdú 4.9 % ar an líon traenacha lastais ag taisteal ar an ngréasán idir mí an Mhárta 2020 agus mí Feabhra 2021 i gcomparáid leis an tréimhse chéanna in 2019-2020; 
            
            
               ·Maidir leis an tionchar a bhí ag dara ráig na paindéime, tháinig laghdú 1.3 % ar an líon traenacha paisinéirí ag taisteal ar an ngréasán idir mí Dheireadh Fómhair 2020 agus mí Feabhra 2021 i gcomparáid leis an tréimhse chéanna in 2019-2020; go sonrach tháinig laghdú 25.8 % ar an líon traenacha tráchtála paisinéirí. Le linn na tréimhse céanna, tháinig méadú 1.3 % ar an líon traenacha paisinéirí PSO. 
            
            
               ·Maidir le traenacha lastais tháinig laghdú 0.2 % ar líon na dtraenacha sin idir mí Dheireadh Fómhair 2020 agus mí Feabhra 2021 i gcomparáid leis an tréimhse chéanna in 2019-2020. 
            
            
               ·I dtaca leis na codanna a bhaineann le paisinéirí, bhí éifeacht dhíobhálach leanúnach ag an bpaindéim ar sheirbhísí tráchtála. Maidir le seirbhísí a thugtar faoi chonarthaí seirbhíse poiblí, d’fhéadfadh sé leis na sonraí tráchta a shloinntear i dtéarmaí ciliméadair traenach go dtabharfaí meastachán faoi bhun luacha ar thionchar na géarchéime ar an líon paisinéirí, ós rud é go gcinneann an t‑údarás inniúil minicíocht na n‑oibríochtaí traenach. Ag deireadh na bliana 2020 bhí an líon paisinéirí fós cothrom le leath den leibhéal a bhí ann ag deireadh na bliana 2019, ach tá méadú ag teacht ar sheirbhísí paisinéara PSO de réir an chiliméadair-traenach.
            
            
               ·Tháinig laghdú 11.4 % ar sheirbhísí paisinéara a shloinntear i dtéarmaí ciliméadair traenach idir mí an Mhárta 2020 agus mí Feabhra 2021 i gcomparáid leis an tréimhse chéanna in 2019-2020, tháinig laghdú 6.1 % ar sheirbhísí lastais. Maidir leis an tionchar a bheith ag dara ráig na paindéime, tháinig laghdú 6.1 % ar chiliméadair traenach paisinéirí idir mí Dheireadh Fómhair 2020 agus mí Feabhra 2021 i gcomparáid leis an tréimhse chéanna in 2019-2020, cé gur tháinig méadú 0.6 % ar sheirbhísí lastais.
            
            
               ·Idir mí an Mhárta 2020 agus mí Feabhra 2021 tháinig laghdú 5.9 % ar sheirbhísí paisinéara PSO a shloinntear i dtéarmaí ciliméadair traenach i gcomparáid leis an tréimhse chéanna in 2019-2020, tháinig laghdú 33.1 % ar sheirbhísí tráchtála paisinéara. 
            
            
               ·Maidir leis an tionchar a bhí ag dara ráig na paindéime, idir mí Dheireadh Fómhair 2020 agus mí Feabhra 2021, tháinig méadú 0.6 % ar sheirbhísí paisinéara PSO a shloinntear i dtéarmaí ciliméadair traenach i gcomparáid leis an tréimhse chéanna in 2019-2020, tháinig laghdú 30 % ar sheirbhísí tráchtála paisinéara.
            
         
         
            
               Maidir leis na sonraí a luaitear thuas, cuirtear treochtaí tráchta iarnróid le linn thréimhse na paindéime i gcomparáid le treochtaí tráchta iarnróid na dtréimhsí comhfhreagracha roimh an bpaindéim. Is ar an gcúis sin, d’ainneoin iad a bheith ar fáil, nár cuireadh na sonraí le haghaidh mhí an Mhárta 2021 san áireamh san anailís (ba í mí an Mhárta 2020 an chéad mhí inar thosaigh an phaindéim ag déanamh difear do shoghluaisteacht phaisinéirí iarnróid). 
            
            
               Úsáideadh sonraí lena gcuimsítear sonraí mhí an Mhárta 2021, áfach, chun measúnú a dhéanamh ar na treochtaí tráchta lena bhféadfaí a bheith ag súil in 2021. 
            
            
               Léirítear go soiléir le sonraí na mbainisteoirí bonneagair (an líon traenacha, ciliméadair traenach) a suntasaí a bhí tionchar phaindéim COVID-19 ar an soláthar seirbhísí iompair d’iarnród agus a theoranta a bhí téarnamh na tráchta iarnróid ó thaobh ama agus méide de le linn shamhradh na bliana 2020, go háirithe maidir le seirbhísí tráchtála paisinéara.  
            
            
               Le sonraí ráithiúla Eurostat maidir le ciliméadair phaisinéara agus ciliméadair tona a iompraíodh d’iarnród le haghaidh 2020, léirítear an fhorbairt a tháinig ar an éileamh maidir le seirbhísí iarnróid, idir seirbhísí paisinéara agus seirbhísí lastais. Leis na figiúirí sin (ar fáil go dtí mí na Nollag 2020), léirítear an tionchar suntasach a imríodh ar mhéideanna le linn an chéad ráige agus an dara ráig den phaindéim, go háirithe ó thaobh líon na bpaisinéirí de. Thairis sin, tugtar faisnéis leis na figiúirí sin faoi iarmhairtí féideartha an tríú ráig den phaindéim in earrach na bliana 2021: 
            
            
               ·tháinig laghdú 75 % ar thrácht i dtéarmaí ciliméadair phaisinéara sa dara ráithe de 2020 i gcomparáid leis an dara ráithe de 2019. Tar éis téarnaimh ghearr sa tríú ráithe den bhliain, tháinig laghdú 56 % air arís sa cheathrú ráithe den bhliain i gcomparáid leis an gceathrú ráithe de 2019; 
            
            
               ·laghdaíodh an líon paisinéirí sa cheathrú ráithe de 2020 faoina leath i gcomparáid leis an leibhéal sa tréimhse chéanna in 2019; 
            
            
               ·tháinig laghdú 15 % ar thrácht i dtéarmaí ciliméadair tona sa dara ráithe de 2020 i gcomparáid leis an dara ráithe de 2019, ach théarnaigh sé ina dhiaidh sin agus tháinig méadú 5 % air sa cheathrú ráithe de 2020 i gcomparáid leis an ráithe chéanna in 2019; agus 
            
            
               ·tháinig méadú 3 % ar mhéid na dtonaí a aistríodh ar thraein sa cheathrú ráithe de 2020 i gcomparáid le 2019. 
            
            
               I ndáil le PSO agus seirbhísí tráchtála paisinéara in aghaidh na tíre, bhí tionchar éagsúil ag an bpaindéim ar an dá chuid sin a bhaineann le paisinéirí. Go sonrach, tá leibhéal na seirbhísí tráchtála fós i bhfad ó bheith cothrom leis na leibhéil a bhí ann roimh an ngéarchéim.  Agus an líon traenacha agus an leibhéal ciliméadar traenach á gcur san áireamh, tá cuma níos athléimní ar na seirbhísí PSO. Mar sin féin, leis an líon íseal leanúnach paisinéirí agus ciliméadair phaisinéara arna dtuairisciú ag Eurostat, léirítear gur lean na seirbhísí sin de bheith ag oibriú d’ainneoin an líon teoranta paisinéirí de thoradh na tacaíochta leanúnaí airgeadais ag na húdaráis inniúla. 
            
            
               ·I roinnt tíortha, cuireadh stop le seirbhísí tráchtála paisinéara le linn 2020 agus níor cuireadh tús leo arís go fóill, go háirithe i gcás ina raibh líon íseal paisinéirí i gceist cheana féin roimh an bpaindéim. 
            
            
               ·Fiú i gcás ina raibh seirbhísí tráchtála níos athléimní, d’fhan na leibhéil tráchta ag leibhéil níos ísle ná mar a bhí siad roimh an bpaindéim agus leanann siad de theacht slán na ngnóthas iarnróid a sholáthraíonn iad a chur i mbaol.
            
            
               ·Léirítear leis na sonraí atá ar fáil gur lean an phaindéim de thionchar diúltach a imirt ar earnáil an iarnróid ó bhí mí an Mhárta 2020 ann, agus go bhfuil sí ag cur teacht slán roinnt oibreoirí iompair d’iarnród i mbaol.
            
            
               Thairis sin, bhí tionchar díobhálach ag an bpaindéim ar chuid na seirbhísí tráchtála paisinéara ardluais (náisiúnta agus idirnáisiúnta). Leis an meath tapa i gciliméadair traenach tráchtála paisinéirí i dtíortha ina bhfuil seirbhísí ardluais seanbhunaithe ar fáil, tacaítear leis an gconclúid seo.  
            
            
               D’ainneoin mhuinín na dtomhaltóirí a bheith ag dul i dtreise de réir dealraimh - leis an tobmheastachán is déanaí atá ar fáil ón gCoimisiún maidir lena tháscaire míosúil i ndáil le muinín na dtomhaltóirí a foilsíodh i mí Aibreáin 2021, léirítear gur lean an táscaire leis an téarnamh agus tá sé anois ag leibhéal os cionn a mheánleibhéil fhadtréimhsigh – tá tionchar ag paindéim COVID-19 ar ghníomhaíochtaí iompair phoiblí fós. 
            
            
               Tar éis luachanna comhréidhe i mí Eanáir agus mí Feabhra 2021, le méadú géar i mí an Mhárta tugadh an Táscaire Braistinte Eacnamaí (ESI) ar ais go fíorúil chuig a mheánleibhéal fadtréimhseach san Aontas Eorpach den chéad uair ó thús ráig na paindéime ar Mhór-roinn na hEorpa. Is gá a bheith san airdeall faoi na forbairtí dearfacha sin, ós rud é go ndearnadh cuid de na suirbhéanna atá taobh thiar de na forbairtí go luath i mí an Mhárta nuair a bhíothas ag súil go gcuirfí deireadh, ina iomláine nó i bpáirt, leis na srianta de thoradh na paindéime, sula ndearnadh iad níos doichte arís i roinnt mhaith Ballstát níos faide anonn i mí an Mhárta. I bhfianaise forbairtí earnála, áfach, i mí an Mhárta bhí muinín i seirbhísí fós go mór faoi bhun a mheánleibhéil fhadtréimhsigh agus an leibhéil a bhí ann roimh an bpaindéim
                  1
               . 
            
            
               Tháinig crapadh 6.1 % ar gheilleagar an Aontais Eorpaigh agus tháinig crapadh 6.6 % ar gheilleagar an limistéir euro in 2020. Téarnamh gheilleagar na hEorpa a cuireadh tús leis an samhradh seo caite, stad sé sa cheathrú ráithe de 2020 agus sa chéad ráithe de 2021, de thoradh bearta sláinte poiblí a tugadh isteach chun an dara ráig den phaindéim a choinneáil faoi smacht. Meastar go dtiocfaidh geilleagair an Aontais agus an limistéir euro chucu féin go láidir de réir mar a thiocfaidh méadú ar na rátaí vacsaínithe agus a mhaolaítear na srianta. De réir Réamhaisnéis Eacnamaíoch Earrach 2021 ón gCoimisiún Eorpach, tiocfaidh méadú 4.2 % ar gheilleagar an Aontais in 2021 agus méadú 4.4 % air in 2022. Tá sé á thuar go bhfásfaidh geilleagar an limistéir euro 4.3 % i mbliana agus 4.4 % an bhliain seo chugainn. D’ainneoin gur ardú suntasach é sin i gcomparáid leis an ionchas fáis a bhí ann sa réamhaisnéis eacnamaíoch a bhí ann roimhe seo, ba cheart go mbeadh geilleagair na mBallstát uile ar ais ag na leibhéil a bhí ann roimh an ngéarchéim faoi dheireadh 2022
                  2
               . 
            
            
               Le linn an dara ráig, d’úsáid na Ballstáit bearta sriantacha soghluaisteachta níos oiriúnaithe nach raibh chomh dian céanna leis na bearta srianta soghluaisteachta le linn na chéad ráige. Mar sin féin, bhí tionchar diúltach ag na bearta arna nglacadh ar an trácht iarnróid agus tá tionchar na chéad ráige den phaindéim fós ag gabháil do chothromaíocht airgeadais na ngnóthas iarnróid. 
            
            
               Le leathadh an dara ráig den phaindéim, cuireadh bac ar théarnamh tapa na tráchta iarnróid, go háirithe maidir le seirbhísí iarnróid paisinéara. I mí Dheireadh Fómhair 2020 agus mí na Samhna 2020, d’fhorchuir na Ballstáit teorainneacha nua maidir leis an tsoghluaisteacht. Ní dócha go mbeidh éifeachtaí an fheabhais ar staid na sláinte poiblí de thoradh an fheachtais vacsaínithe le feiceáil go dtí fómhar na bliana 2021. Mar sin féin, tá an líon paisinéirí fós le teacht ar ais chuige féin go hiomlán, agus iad ag fanacht ag thart ar leath den leibhéal a bhí ann roimh an bpaindéim sa cheathrú ráithe de 2020. Go sonrach, maidir le téarnamh an tráchta tráchtála paisinéirí d’fhéadfadh sé go mbeadh níos mó ama i gceist ná mar a measadh.
            
            
               Ar bhonn an mhéid thuas, tháinig an Coimisiún ar an gconclúid, ar an gcéad dul síos, go bhfuil an laghdú ar leibhéal an tráchta iarnróid mar thoradh ar thionchar ráig na paindéime ag leanúint ar aghaidh go fóill. Ar an dara dul síos, d’ainneoin an fheabhais i gcoinníollacha sláinte poiblí lena bhfuiltear ag súil, measann an Coimisiún gur dóchúil go mbeidh tionchar diúltach leanúnach ag an bpaindéim ar thrácht iarnróid agus drochstaid airgeadais na ngnóthas iarnróid go dtí deireadh na bliana seo ar a laghad. Le síneadh 6 mhí a chur le tréimhse chur i bhfeidhm an Rialacháin go dtí deireadh mhí na Nollag 2021, cumhdófar an oibleagáid a bheidh ar bhainisteoirí bonneagair iarnróid chun tacar nua sonraí a sholáthar. Cuideoidh an tacar nua sonraí sin le measúnú a dhéanamh ar an staid ag deireadh 2021.
            
            
               Dá réir sin, molann an Coimisiún síneadh 6 mhí a chur le fad na tréimhse tagartha, go dtí an 31 Nollaig 2021.
            
         
         
            
               3.COMHAIRLIÚCHÁIN ROIMH GHLACADH AN GHNÍMH
            
            
               I gcomhréir le hAirteagal 6(4) de Rialachán (AE) 2020/1429, sula nglacfaidh an Coimisiún gníomh tarmligthe tá sé le dul i mbun comhairliúcháin le saineolaithe arna n‑ainmniú ag gach Ballstát i gcomhréir leis na prionsabail a leagtar síos sa Chomhaontú Idirinstitiúideach maidir le Reachtóireacht Níos Fearr an 13 Aibreán 2016. Chuaigh an Coimisiún i gcomhairle leis an nGrúpa saineolaithe maidir leis an margadh iarnróid (GERM) i ndáil le dréachtú an ghnímh tarmligthe seo.
            
            
               4.EILIMINTÍ DLÍ AN GHNÍMH THARMLIGTHE
            
            
               Le hAirteagal 1, leasaítear an ‘tréimhse thagartha’ ar lena linn a mbeidh feidhm ag na rialacha sealadacha maidir le muirir a thobhach i leith úsáid bonneagair iarnróid agus maidir leis na maoluithe ar phrionsabail mhuirearaithe mar a leagtar amach i gCaibidil IV de Threoir 2012/34/AE. Tá feidhm aige maidir le bonneagar iarnróid a úsáid le haghaidh na seirbhísí iarnróid intíre agus idirnáisiúnta a chumhdaítear leis an Treoir sin. 
            
            
               Chun riosca éiginnteachta dhlíthiúil tromchúiseach a sheachaint, is iomchuí an Rialachán tarmligthe seo a ghlacadh faoin nós imeachta práinne a bhfuil cur síos mionsonraithe air faoi Airteagal 5(3) de Rialachán (AE) 2020/1429. Dá bhrí sin, tiocfaidh an Rialachán tarmligthe seo i bhfeidhm gan mhoill an lá tar éis lá a fhoilsithe in Iris Oifigiúil an Aontais Eorpaigh agus beidh feidhm aige ar choinníoll nach ndéanfar aon agóid. 
            
            
               
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 28.6.2021
            
            
               lena gcuirtear síneadh le tréimhse thagartha Rialachán (AE) 2020/1429 ó Pharlaimint na hEorpa agus ón gComhairle an 7 Deireadh Fómhair 2020 lena mbunaítear bearta le haghaidh margadh iarnróid inbhuanaithe i bhfianaise ráig COVID-19.
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh, 
            
            
               Ag féachaint do Rialachán (AE) 2020/1429 ó Pharlaimint na hEorpa agus ón gComhairle an 7 Deireadh Fómhair 2020 lena mbunaítear bearta le haghaidh margadh iarnróid inbhuanaithe i bhfianaise ráig COVID‑19
                  3
               , agus go háirithe Airteagal 5(2) de, 
            
            
               De bharr an mhéid seo a leanas:
            
            
               (1)Mar thoradh ar phaindéim COVID-19, tá laghdú géar tagtha ar thrácht iarnróid i ngeall ar an titim shuntasach ar éileamh agus ar bhearta díreacha atá déanta ag na Ballstáit chun leathadh na paindéime a choinneáil faoi smacht. 
            
            
               (2)Na gnóthais iarnróid atá ag dul i ngleic go leanúnach le fadhbanna leachtachta suntasacha, caillteanais ollmhóra agus i gcásanna áirithe inarb ann do riosca dócmhainneachta, níl neart acu ar na himthosca sin.  
            
            
               (3)Chun gníomhú in aghaidh éifeachtaí eacnamaíocha diúltacha phaindéim COVID-19 agus chun tacaíocht a thabhairt do ghnóthais iarnróid, le Rialachán (AE) 2020/1429 cuirtear ar chumas na mBallstát a údarú do na bainisteoirí bonneagair na muirir i leith rochtain ar bhonneagar iarnróid a laghdú, a tharscaoileadh nó a iarchur. Deonaíodh an fhéidearthacht sin ón 1 Márta 2020 go dtí an 31 Nollaig 2020 agus cuireadh síneadh leis go dtí an 30 Meitheamh 2021 le Rialachán Tarmligthe (AE) 2020/2180 ón gCoimisiún
                  4
                (‘an tréimhse thagartha’).
            
            
               (4)Teorainneacha a forchuireadh ar an tsoghluaisteacht le linn thréimhse na paindéime, bhí tionchar suntasach acu ar úsáid seirbhísí iarnróid paisinéara. Imríodh tionchar ar sheirbhísí iarnróid lastais freisin ach ar bhealach níos teoranta. Bunaithe ar na sonraí a sholáthraigh bainisteoirí bonneagair iarnróid an Aontais, rinne an phaindéim difear níos mó do chuid na seirbhísí paisinéara agus, go háirithe do chuid na seirbhísí tráchtála paisinéara, ar cuid í nach bhfuil ag feidhmiú go fóill ar na leibhéil a bhí ann in 2019 agus tháinig laghdú suntasach ar na seirbhísí a chuirtear ar fáil sna Ballstáit go léir. Idir mí an Mhárta 2020 agus mí Feabhra 2021 tháinig laghdú 11.5 % ar sheirbhísí paisinéara arna sloinneadh i dtéarmaí ciliméadair-traenach i gcomparáid leis an tréimhse chéanna in 2019-2020 agus tháinig laghdú 6.1 % ar sheirbhísí lastais. Idir mí an Mhárta 2020 agus mí Feabhra 2021 tháinig laghdú 5.9 % ar sheirbhísí paisinéara a oibrítear faoi oibleagáidí seirbhíse poiblí arna sloinneadh i dtéarmaí ciliméadair-traenach i gcomparáid leis an tréimhse chéanna in 2019-2020 agus tháinig laghdú 33.1 % ar sheirbhísí tráchtála paisinéara. Sa cheathrú ráithe de 2020, tháinig laghdú 56 % ar an trácht paisinéirí i gciliméadair phaisinéara agus laghdaíodh an líon paisinéirí faoina leath i gcomparáid leis an tréimhse chéanna in 2019. D’fhéadfadh an treocht sin tionchar suntasach a bheith aici ar an iomaíocht laistigh de na margaidh phaisinéirí iarnróid, ar chur i gcrích limistéar Eorpach iarnróid ar limistéar aonair go héifeachtach é agus, anuas air sin, ar an ngluaiseacht i dtreo earnáil iompair níos inbhuanaithe ina mbeidh níos mó daoine agus earraí á n‑iompar d’iarnród. Tháinig méadú 5 % ar an trácht lastais i dtéarmaí ciliméadair-tona sa cheathrú ráithe de 2020 i gcomparáid le 2019 agus tháinig méadú 3 % ar an méid tonaí a aistríodh ar thraein. 
            
            
               (5)Léirítear sna sonraí ón Eagraíocht Dhomhanda Sláinte go bhfuil líon na gcásanna laethúla taifeadta de COVID-19 san Eoraip fós an-ard ós rud é gurbh é 107 253 an líon cásanna a tuairiscíodh maidir leis an 9 Bealtaine 2021 don lá sin amháin. 
            
            
               (6)Ag deireadh mhí Aibreáin 2021, chuir an Lárionad Eorpach um Ghalair a Chosc agus a Rialú i dtábhacht ‘go bhfuil an Eoraip in aimsir na cruóige maidir lena comhrac in aghaidh COVID-19. Tá roinnt mhaith tíortha i mbun na srianta a mhaolú faoi láthair, cuid acu i gcomhthéacs líon cásanna méadaitheach agus athraithigh nua ag teacht chun cinn, agus cláir vacsaínithe náisiúnta á gcur i bhfeidhm acu ag an am céanna.’
            
         
         
            
               (7)Tá an laghdú ar leibhéal an tráchta iarnróid, i gcomparáid leis an leibhéal le linn thréimhse chomhfhreagrach na mblianta roimhe ag leanúint ar aghaidh, agus is dócha go leanfaidh sé de bheith amhlaidh go dtí go dtabharfar próiseas an vacsaínithe i gcrích ar a laghad. Is de thoradh thionchar ráig COVID-19 atá an cás seo amhlaidh.
            
            
               (8)Dá bhrí sin, is gá síneadh a chur leis an tréimhse thagartha a bhunaítear in Airteagal 1 de Rialachán (AE) 2020/1429 go dtí deireadh mhí na Nollag 2021. 
            
            
               (9)Dá ndéanfadh Parlaimint na hEorpa agus an Chomhairle grinnscrúdú ar an Rialachán seo le haghaidh na tréimhse iomláine agóide dá bhforáiltear in Airteagal 6(6) de Rialachán (AE) 2020/1429, ní thiocfadh an Rialachán seo i bhfeidhm ach tar éis dheireadh na tréimhse tagartha a bheartaítear faoi láthair in Airteagal 1 de Rialachán (AE) 2020/1429. Chun éiginnteacht dhlíthiúil a sheachaint ba cheart an Rialachán seo a ghlacadh faoin nós imeachta práinne dá bhforáiltear in Airteagal 7 de Rialachán (AE) 2020/1429, agus ba cheart dó a theacht i bhfeidhm mar ábhar práinne ar an lá tar éis lá a fhoilsithe in Iris Oifigiúil an Aontais Eorpaigh, 
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Cuirtear an méid seo a leanas in ionad Airteagal 1 de Rialachán (AE) 2020/1429:
            
            
               ‘Airteagal 1
            
            
               Leis an Rialachán seo, leagtar síos rialacha sealadacha maidir le muirir a thobhach i leith úsáid bonneagair iarnróid mar a leagtar amach i gCaibidil IV de Threoir 2012/34/AE. Tá feidhm aige maidir le bonneagar iarnróid a úsáid le haghaidh na seirbhísí iarnróid intíre agus idirnáisiúnta a chumhdaítear leis an Treoir sin, le linn na tréimhse ón 1 Márta 2020 go dtí an 31 Nollaig 2021 (“an tréimhse thagartha”).’
            
            
               Airteagal 2
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 28.6.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        
                  Táscairí Eorpacha maidir leis an Timthriall Gnó.
                  An Chéad Ráithe de 2021 (europa.eu)
                   
               
               
                  
                     (2)
                  
                        Tá naisc chuig Réamhaisnéis Eacnamaíoch Earrach 2021 le fáil anseo: 
                  Réamhaisnéis Eacnamaíoch Earrach 2021:
                  Crapadh na muinchillí (europa.eu)
                   
               
               
                  
                     (3)
                  
                        IO L 333, 12.10.2020, lch. 1. 
               
               
                  
                     (4)
                  
                        Rialachán Tarmligthe (AE) 2020/2180 ón gCoimisiún an 18 Nollaig 2020 lena gcuirtear síneadh le tréimhse thagartha Rialachán (AE) 2020/1429 ó Pharlaimint na hEorpa agus ón gComhairle lena mbunaítear bearta le haghaidh margadh iarnróid inbhuanaithe i bhfianaise ráig COVID-19 (IO L 433, 22.12.2020, lch. 37).